Om de radio, traducător, profesor universitar, un nume important în lumea academică, un adevărat model pentru femeile din țară, o soție și mamă devotată. Timp de mai bine de trei decenii, i-a fost alături, la bine și la greu, unui om ce a jucat un rol important în modelarea României, după căderea regimului comunist, însă vestea că va fi soție de prim-ministru nu a fost pentru ea motiv de fericire. Fiica lor a dezvăluit cum a reacţionat Mioara Roman când a aflat că Petre Roman va fi premier.
Pe 23 februarie 2024, Mioara Roman și-a dat ultima suflare. A fost finalul unei vieți ce poate fi oricând inspirație pentru un roman sau scenariul unui film ce îi va fascina pe oameni.
A fost și va rămane un model de urmat pentru femei, un profesionist desăvârșit, dar și o femeie care și-a văzut soțul jucând un rol vital în conturarea viitorului unei țări ce făcea trecerea de la un regim totalitar la democrație.
Invitată la podcastul găzduit de Anamaria Prodan, Oana Roman a povestit un episod pe care nu îl va uita niciodată, dezvăluind cum a reacţionat Mioara Roman când a aflat că Petre Roman va fi premier. Vestea dată de soțul său nu a fost pe placul ei, nu l-a susținut și i-a prezentat un scenariu ce, în cele din urmă, s-a adeverit.
"Tata a sunat-o pe mama şi i-a spus că urmează să se facă noul Guvern şi că el va face parte din el. Mama a crezut că ar urma să fie noul ministru al Educaţiei, aşa era logic- era profesor, tânăr. Dar nu… i-a zis că o să fie prim-ministru. Mama a scăpat telefonul din mână, apoi i-a zis: "Nu e de tine aşa ceva! O să te mănânce de viu, tu nu eşti de-al lor". Şi a avut dreptate", a spus Oana Roman, la podcastul Anamariei Prodan.
Despre momentul în care i s-a propus să devină primul premier al României după Revoluția din 1989 a vorbit și Petre Roman. Politicianul a povestit că nu își dorea funcția, de fapt, nici nu se gândea atunci că ar putea ajunge prim-ministru. Cel care l-a recomandat lui Ion Iliescu a fost Silviu Brucan.
"Am avut curaj să devin premier atunci, să ştii. Nici prin cap nu îmi trecuse aşa ceva.
A fost o discuție foarte simplă. Silviu Brucan, care avea un cap politic absolut colosal – s-au spus multe prostii despre Brucan, absolut aiurea – reușise, avea sprijinul american, sprijinul lui Gorbaciov. Riscă foarte mult, dovadă că era în domiciliu forțat în momentul acela. Se pregăteau să-l ucidă. Trăise în America atâția ani și știa democrația. A scris o carte importantă, care se numește «Originile politice americane», care este și acum o carte citată în America.
Şi Brucan i-a spus lui Iliescu – sigur că Iliescu mă cunoștea foarte bine – Iliescu zice: «Acum ne trebuie un prim-ministru».
Şi Brucan zice: Păi, el (Petre Roman – n.r.)".
«E profesor, și-a făcut studiile în Franța, a trăit în democrație și mai presus de orice, are ceva care noi n-avem, are legitimitatea baricadei»
'Perfect!' Şi-mi zice Iliescu. Era să cadă cerul peste mine", a povestit Petre Roman, la podcastul Altceva cu Adrian Artene.